Leer jou kind só uithouvermoë - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer jou kind só uithouvermoë
Leer jou kind só uithouvermoë
Volharding en uithouvermoë maak baie keer die kritiese onderskeid tussen 'n kind se sukses of mislukking. Vir ons kinders om eendag in hierdie kompeterende wêreld sukses te behaal, sal hulle moet leer om vas te byt en nie op te gee nie.
Daar is maniere om volharding in jou kind te kweek.
Leer ken jou kind se natuurlike belange, passies en talente. Indien hy lief is vir teken, oorweeg kunsklasse. Wat maak hom gelukkig? Vind dit wat by hom pas en jy sal sy passie daarvoor aan die brand kan steek. Verwag ek miskien van my kind om aan te gaan met 'n aktiwiteit waarin ek belangstel vir hom, of is dit iets waarin hy belangstel?
Wees 'n goeie rolmodel. Laat jou kinders waarneem hoe jy deurdruk met 'n taak, selfs al is dit moeilik met tye. Voor jy begin, kan jy hardop sê: "Ek gaan deurdruk totdat ek sukses behaal in my taak".
Wanneer jou kind met 'n nuwe sportsoort of aktiwiteit wil begin, kan jy 'n klein kontrakkie opstel wat hy moet onderteken. Daarin kan staan dat hy hom vir 'n seisoen of jaar sal toewy aan die aktiwiteit, selfs al word dit moeilik.
Vertel jou kind van die 10 000 ure-reël. Daar is gevind dat die beste kunstenaars, musikante, swemmers en skaatsers ten minste 10 000 ure, of tien jaar, geoefen het om sukses te bereik. Sukses hang baie af van hoe hard jy bereid is om te werk.
Wanneer jy jou kind vir sy pogings prys, laat dit sy uithouvermoë toeneem. Indien jy egter besluit op sy vermoëns te fokus, sal dit sy uithouvermoë negatief beïnvloed. Die sleutel is om jou kind se poging en harde werk te beklemtoon, en nie die eindproduk nie. Wanneer hy sukses behaal, maak hom bewus van sy harde werk. In plaas van: "Hoeveel balle het jy deur die pale geskop?", kan jy sê: "Hou so aan! Al daardie oefening gaan die moeite werd wees".
Wanneer jou kind met 'n aktiwiteit wil ophou, moet jy eers agter die kap van die byl kom. Is daar 'n probleem wat julle kan oplos sodat hy steeds kan aangaan? Oorweeg die volgende punte: Indien jou kind so gestres is dat sy optrede verander of hy geen geluk uit die aktiwiteit kry nie, maar eintlik baie ongelukkig daaroor is, moet jy hom laat aanbeweeg na iets anders. Miskien is die sport te moeilik vir hom op sy ontwikkelingsvlak en sal dit beter werk in die toekoms.
Moet nooit in terme van sukses of mislukking dink nie, maar dink in terme van groei. Verbetering vind plaas soos wat jy oefen en selfs foute maak.
Leer jou kind dat hy nie sy talent verloor wanneer hy foute maak nie, en dus nie moet opgee nie.
Wanneer hy gefrustreerd raak omdat hy met iets sukkel, moet hy leer om eers af te skakel. Hy kan later terugkeer na daardie aktiwiteit en weer probeer.
Wanneer hy wil opgee met iets by die huis, moet jy nie inspring en dit vir hom doen nie. Jy kan hom raad gee en selfs help, maar hy moet weet hoe dit voel om te sukkel totdat hy sukses behaal. Begin met klein takies, soos om die vloer te vee, of die bad te was.
Leer jou kind om dinge aan te pak wat nie vanself maklik is nie. Moedig hom aan om iets aan te pak en deur te sien waarmee hy aan die begin sukkel.
Sue Atkins Parenting Coach: https://www.sueatkinsparentingcoach.com/2011/04/how-to-teach-your-child-perservance/
Psychology Today: https://www.psychologytoday.com/blog/worry-wise/201402/teach-your-child-think-olympic-athlete